
Wanneer ek terugdink aan my skooldae, dink ek dikwels aan die onderwysers wat ‘n blywende invloed gehad het op die mens wat ek vandag is. Die een wat my ‘n liefde vir Afrikaans bygebring het, en die een wat my geleer het hoe om Engels te skryf.

Ek het nooit in hierdie onderwyser se klas gesit nie — die een wat hierdie boek geskryf het. Tog was dit juis hy wat die grootste impak op my toekoms gehad het. Sommige onderwysers het daardie unieke vermoë om jou te inspireer om harder te werk, beter te wees, en aan iets groter te glo. Hierdie Meneer was daardie iemand vir my.

Geniet sy stories. Dit het my laat lag, bietjie laat huil, maar meestal, met nostalgie laat verlang na wonderlike kinderjare.

––––––––

Lizette Smit (neè van Niekerk)

N PAAR STORIETJIES

HOORHIERSO!tjies,





VOORVALLE




GEBEURE




STAALTJIES




VERHALE en 




FABELS



DEUR: Iemand, eens ‘n jong, dinamiese, radikaal-denkende, intrisiek gemotiveerde, self-aktualiserende, uitkomsgebaseerde, empiries gefundeerde en UITEINDELIK afgetree (JIPPEE) 

KOSHUISDIENSDOENENDE ONDERWYSER (WAS OOK SOMS IN KLAS)

VOORWOORD/INLEIDING (of so iets)

Net n paar sakies

Oor die verhaaltjies

Wat net dalkies

Iemand kan rakies

En hulle kwaad makies





-  Dis sommer net goedjies




Oor stout bloedjies



Die volgende stories is nie heeltemaal fiksie nie, kom ons sê maar dis losweg dalk gebaseer op ware feite. Ek moes egter ruim gebruik maak van inkleurpotlode om die prentjie n beter kleur te gee, ’n soet lekkertjie om die medisyne beter te laat afgaan. (Daar was sό ‘n liedjie uit ‘n Engelse blyspel, dink ek). In elk geval mors ‘n ou nie ‘n goeie storie op met feite nie (dankie Oom Tolla), so aanvaar my storietjies met ‘n knippie sout, asseblief.

Die verhale speel hulle af op die platteland, in ‘n kleinerige dorpie, met ‘n medium grootte hoërskool, wat ook beskik oor ‘n koshuis waarin daar hoofsaaklik kinders van die omgewing se boere gehuisves word. Maar daar was ook heelwat leerders van Pretoria en omgewing, wie se ouers beide bedags werk en hulle daarom verkies dat hul kinders op die platteland skoolgaan, onder behoorlike toesig van die skool- en koshuisdissipline, wat hulle kwansuis beskou as ‘n integrale deel van hul vormingsjare. (Vreeslik opvoedkundig, né?)

Ek stel dit duidelik dat ek niemand, of dan niemande, in my verhaaltjies wil benadeel, swartsmeer, terg of “boelie” nie. Verwysings na sekere persone of belangegroepe in die skool-opset, is suiwer van komiese aard en nie regtig bedoel nie, dis sommer net om die storie te laat loop. (Buitendien,wie sê hulle bestaan werklik?)

Sien dit asseblief in daardie lig, en dink uself in - .U is in die koshuis...(sies tog)...eensaam en alleen...(Agtergrondmusiek:”Ek verlang na jou)”

Reg? Nou toe,hier gaan ons!

(Geniet - en moet asseblief nie raai wie’s wie nie, jy raai verkeerd. Verbeel jou liewer jy ken niemand daar nie.)

DAWID EN JONATHAN

DEEL 1

Die fondament word gelê...

Ek kan om die dood toe nie die regte name onthou van die twee hoofkarakters wat in hierdie verhale dalk mag optree nie; ek dink dis dalk beter so, om hulle te beskerm - en natuurlik vir myself ook, jy weet nooit wanneer verskyn daar skielik n rooi kolletjie op my (of jou) voorkop nie.

Nietemin, ek het by hierdie twee knape ‘n ware les geleer, van wat kameraadskap en vriendskap nou eintlik is, of behoort te wees. As jy wil opvoedkundig raak -omgee, wedersydse sorg, mekaar se laste dra en al die gevleuelde woorde en begrippe, soos vervat in Empiriese Opvoedkunde Deel 1. In werklikheid - wat dit regtig beteken om sommer net regte onvoorwaardelike “pêlle” te wees, wat mekaar blindelings vertrou. (Agtergrondmusiek - ”no matter what....”)

Nee, dit was nie tydens ‘n skermutseling op die landsgrens, of tydens ‘n natuurramp of so iets dergeliks nie, waar ons helde beleef en medaljes na die tyd uitgedeel word nie, dis sommer so alledaags, hier naby en om ons, dat ek dit ervaar het.

U sien, waardige leser, dit was by dié einste koshuis, waar die twee as “nuwe “ Graad 8’s (daardie tyd nog Standerd 6’e) ontmoet het en (ongelukkig) vir die eerste keer saam in ‘n kamer geplaas is, saam met vier ander “groentjies”.

Die een was ‘n bietjie geset, maar nie vet nie. In algemene taal dus ‘n bulletjie, lekker stewig gebou, beslis n stoeier iewers in sy lewe gewees, met ‘n lae swaartekragpunt en lekker bonkig - dus ‘n tipiese haker in rugbyterme. Hy kon dalk ‘n moontlike uitdagende houding vertoon het (as jy dit wou raaksien), maar was eintlik op sy plek en het nie ‘n probleem gehad met niks of niemand nie. Ook nie ‘n bang haar op sy kop nie, hy het enige opdrag van die Matrieks sonder ‘n probleem nougeset uitgevoer, selfs al het hy ‘n klap van die koshuishoofmeisie gekry na hy ‘n waaghalsige opdrag van die matrieks, (tydens ontgroening), sonder blik of bloos uitgevoer het, met haar as die lydende en blosende slagoffer. Matrieks het hom, om logiese redes, ”Tubby” gedoop. (Agtergrondmusiek-“Dapper Muis”)

Daarteenoor, die ander een was min of meer heeltemaal die teenoorgestelde. Hy was ‘n maer, tingerige knapie, bietjie langer as sy nuutgevonde kamermaat, met geen of min sportiewe talente/kenmerke (kies u maar die beste beskrywing). Dalk het hy dit baie goed weggesteek onder sy maer ribbekas, wat jy duidelik kon sien, en hy was beslis ‘n bietjie meer op sy pasoppens vir die Matrieks. En tog,hy het die besondere vermoë gehad om te verdwyn tussen die ander juniors, so asof hy nie daar was nie – ongesiens en ongehoord. Omdat die geraamte in die Biologie Laboratorium dikker as hy was, het hy sonder omhaal van woorde die bynaam ‘’Skeleton” gekry. (Agtergrondmusiek-“Jy soen (sien) my nie meer nie”)

Van meet af was die twee ‘n span, ‘n vennootskap ,’n koalisie-regering wat saamgestem het oor kwessies (met geen teenstem nie) en hulle het stadig maar seker hul invloed op die juniors, die junior gang en veral die meisieskoshuis (ek sal later vertel van Valentynsdag) soos suurdeeg laat begin inwerk.

Ons het dit die eerste keer besef, reeds vroeg in die jaar, binne die eerste drie weke, toe die volgende verhaal afgespeel het:

U sien, naweke mag koshuisleerlinge huis toe gegaan het. Daar was ‘n skoolbus wat dié leerlinge wat in Pretoria woon, soontoe vervoer het op Vrydae-middae teen 3 uur en dan weer op Sondae teruggekeer het met hulle, so in die omgewing van 5 uur die middag. (Agtergrondmusiek-“I’m leaving on a jet plane”)

Dié betrokke naweek het Skeleton “ingebly”, in opdrag van sy ma (enkelouer), en Tubby het huis toe gegaan. Hy moes blykbaar sy pa help huis verf in Pretoria. Daar het nie baie leerlinge oor naweke ingebly nie, veral as daar nie sport was nie - gewoonlik so tien seuns en min of meer net soveel dogters. Skeleton was baie alleen en besonder stil oor die betrokke naweek onder bespreking, en het, verbasend genoeg, die enkele studietye behoorlik benut, deur soet, hardwerkend en stemmig huiswerk te doen.

Saterdagaande was die inblyende kosgangers bederf met ‘n laat middagbraai en was daarna toegelaat om die aand ‘n video te kyk, met ‘n koffiebreuk halftyd. Ek was stomgeslaan toe Skeleton ewe plegtig my vra of hy verskoon kan word by die fliek, want daar is huiswerk wat hy wou inhaal. Gedurende die aand, met verrassingsbesoeke aan sy kamer, was dit werklik so, hy het gesit en werk - doodstil, doelgerig en gefokus. Ek het skielik besef - hierdie ontluikende Einstein het net gesmag na ‘n tydjie alleen, om homself te herontdek, te orden en homself opnuut te posisioneer op sy pad na een van die Top Tien Akademiese leerlinge van sy graad. Hy was, dankie tog, van daardie negatiewe invloed van Tubby verlos. (Agtergrondmusiek-“Hansie Slim”)

Na ‘n rustige, stil en stemmige Sondag, gaan haal ek 4 uur die middag vir die koshuisleerlinge koek en tee uit, ‘n spesiale ‘bederfie”, die laaste vir die naweek. Buite op die bankie by die bushalte kry ek toe vir Skeleton, hy sit rustig en vertel my toe hy wag vir Tubby. Nadat ek hom oortuig het dat hy te vroeg is en die bus eers teen 5 uur sou kom, het hy sy koek en koffie in die eetsaal kom geniet (verorber), met een oog deurentyd gerig op die bushalte, in afwagting vir die aankoms van die skoolbus, (“Ark”), waarvan Tubby een van die passasiers sou wees.

Die “Ark” land toe uiteindelik en die twee maats is verenig - Battery en Flits, Petrol en Vuur, Koffie en Beskuit (vir die Engelse leser-‘’Guns & Roses’’) en die blydskap is groot - hulle druk mekaar en ons is verstom - hulle is 13 jaar oud, seuns op daardie ouderdom is nie soenend of drukkend nie. Buitendien,Tubby was net by sy pa vir 2 dae, hy was nie in die Operasionele gebied vir 3 maande nie. (Agtergrondmusiek-“Tie a yellow ribbon”)

Groter was my verbasing toe ek sien Tubby maak toe boonop sy beursie oop en deel sy weeklikse sakgeld gelykop met Skeleton en – nog erger, hy deel sy McDonalds Meal, wat hy beslis in Pretoria gekoop het, ook met hom. Ons dorp het nie so ‘n winkel nie, menend hy het die wegneemete van Pretoria af saamgery, ongerep, in sy oorspronklike verpakking, en eers hier oopgemaak vir die eerste keer, om te deel as die verenigingsmaal tussen die twee vennote.

Stomgeslaan sien ek hoe Skeleton vir Tubby help met sy naweeksakke, terwyl hulle al etend en nuusdelend die koshuis bestyg. Hulle vertel mekaar van hul onderskeie naweke en uiteraard wat elkeen gedoen het, dag vir dag, uur vir uur. Hulle twee gesels sò aanmekaar en hard, mens sal sweer hulle het ‘n Speaker nodig om orde te handhaaf, of om hulle te dwing om eers net bietjie asem te skep voor die mededelings voortgaan. (Agtergrondmusiek-“Ek verlang na jou”)

En toe hoor ek dit - en die mis verdwyn voor die son, alles word glashelder, die klokke lui, die dag breek, soos die Engelse sou sê – “The penny drops...”

Skeleton vra “Wat gaan ons vanaand doen? My huiswerk is klaar”. Tubby antwoord ”Ek kan nie veel doen nie, ek het ‘n sitkamer vol huiswerk, ek het my skooltas die naweek hier by die koshuis vergeet en kon absoluut niks huiswerk doen daar by die huis nie”. Skeleton antwoord ”Nee, man, relax, ek het sommer AL jou huiswerk vir jou ook gedoen, dit het net baie lank gevat, dis moeilik om jou skrif na te maak, hell, waar was jy op laerskool, jy skryf _(xxxx)_ lelik, dit het my een hele studiesessie gevat om jou s’e, g’s, j’s en r’e te oefen, maar ek dink ONS is nou “ok”, als is gedoen. (Agtergrondmusiek-“United we stand”)

“ONS” is ok? - ek besef skielik die vennootskap se fondasies is gegiet - met vertroue as sement, omgee as bewapening en ondeundheid as die argitek. Hierdie voorspelling het SO waar geword, veral vorentoe, wag en sien...

